আগেই অঙ্গদানের ইচ্ছের কথা জানিয়েছিলেন সুরভি। কিন্তু, তখন ওঁর মৃত্যুর কোনও সম্ভাবনাই ছিল না। সুরভি কি আগেই বুঝতে পেরেছিলেন, এই পৃথিবীতে তাঁর থাকার মেয়াদ দীর্ঘ হবে না! এমনই প্রশ্ন তৈরি করে দিয়ে গেলেন আসানসোলের মেয়ে পেশায় নার্স বছর বাইশের সুরভি। মেয়ের ইচ্ছা পূরণ করলেন বাবা।
সুরভি চাইতেন মানুষের সেবা করতে। কিন্তু মানুষের সেবা এভাবেও সম্ভব হবে, কে তা জানত! বাইশ বছরের সুরভির নিথর দেহ আসানসোলে ফিরলেও তাঁর অঙ্গদানের মাধ্যমে গ্রহীতাদের প্রাণের স্পন্দনে থেকে গেলেন তিনি। শোকের মধ্যেও সাহস দেখাল সুরভির পরিবার। মস্তিষ্কের মৃত্যুর পরে সাড়হীন শরীরকে বাঁচিয়ে না রেখে, গুরুত্বপূর্ণ অঙ্গগুলি অন্যদের দিয়ে যাওয়ার ইচ্ছে প্রকাশ করেছিলেন সুরভি নিজেই, যাতে মৃত্যুর সঙ্গে যুঝতে থাকা আর কারও বাঁচার স্বপ্ন বেঁচে থাকে।
আরও পড়ুন... 
উদ্যোগী জেলা প্রশাসন, তরুণী এবং তাঁর দুই সন্তানের ঠাঁই হল হোমে
গত ১৪ ডিসেম্বর বমি, মাথার যন্ত্রণা নিয়ে হাসপাতালে ভর্তি হন সুরভি। চিকিৎসকেরা জানতে পারেন, সুরভির ব্রেন টিউমার হয়েছে। গত ২৩ নভেম্বর সুরভির অপারেশন হয়। কিন্তু তা সফল না হওয়ায় কোমায় চলে যান সুরভি। রবিবার বিকেলে চিকিৎসকরা জানান, ব্রেন ডেথ হয়েছে।
পরিবার সূত্রে জানা গিয়েছে, ক্লাস সিক্সে পড়তেই ব্রেন টিউমার ধরা পড়ে তাঁর। সুরভিকে সুস্থ করতে দেশের বিভিন্ন প্রান্তে চিকিৎসা করিয়েছেন সুরভির বাবা অশোক বরাট ও মা রুনা বরাট। মোট সাত বার অপারেশন হয়েছে সুরভির। এর মধ্যেই নিজের অদম্য জেদে পড়াশুনা চালিয়ে যান তিনি। মাধ্যমিকে ফার্স্ট ডিভিশনে পাশ করেছিলেন সুরভি। বি কম পাস করে নার্সিং ট্রেনিং নিয়ে দুর্গাপুরে বেসরকারি হাসপাতালের আইসিইউ-তে নার্সের কাজে যোগ দেন। 
দেখুন ভিডিও... 

তাঁর বাবা অশোক বরাট বিসি কলেজ মোড়ে একটি মোবাইল রিচার্জের দোকান চালান। দীর্ঘদিন ধরে মেয়ের চিকিৎসা চালাতে চালাতে দেনাগ্রস্ত হয়ে পড়েছেন তিনি। অশোকবাবু জানান, পাঁচ বারের অপারেশনের পরে সুরভি বলেছিলেন, হয়তো তিনি আর বেশি দিন বাঁচবেন না। কিন্তু তাঁর মৃত্যুর পরে যেন অঙ্গদান করে দেওয়া হয়। প্রতিবেশীরা বলেন, জীবিত অবস্থায় পেশাগত কারণে বহু মানুষের সেবা করেছেন সুরভি। মৃত্যুর পরে পাঁচ জন মানুষকে নতুন জীবন দিয়ে গেলেন। দিদিকে নিয়ে সবার এত গর্ব। কিন্তু তার মধ্যেই সুরভির ছোট বোন রোহিনীর আক্ষেপ, ‘বড্ড তাড়াতাড়ি চলে গেল দিদি।’
সোমবার বিকেলে আসানসোলের হিলভিউ-এ সুরভির নিথর দেহ আসতেই উপচে পড়ে ভিড়। খবর পেয়ে সুরভির বাড়িতে আসেন বিধায়ক তাপস বন্দ্যোপাধ্যায়। জানা গিয়েছে, সুরভির অঙ্গ পেয়ে সুস্থতা ফিরে পাচ্ছেন তিন জন। দৃষ্টি পাবেন দু’জন। সব মিলিয়ে পাঁচ জনের যেন নবজন্ম ঘটছে।